KIRJALLINEN KYSYMYS E-1257/00 esittäjä(t): Erik Meijer (GUE/NGL) komissiolle. Haaksirikkoutuneen öljytankkeri Erikan lastin purkamistöiden viivästyminen aluksessa olevan teollisuuden erityisjätteen salaamisen johdosta.



Virallinen lehti nro 081 E , 13/03/2001 s. 0022 - 0023



KIRJALLINEN KYSYMYS E-1257/00 esittäjä(t): Erik Meijer (GUE/NGL) komissiolle (19. huhtikuuta 2000) Aihe: Haaksirikkoutuneen öljytankkeri Erikan lastin purkamistöiden viivästyminen aluksessa olevan teollisuuden erityisjätteen salaamisen johdosta 1. Onko komissio tietoinen lehtiartikkeleista (Le Parisien, 31. maaliskuuta 2000 ja Rotterdams Dagblad, 1. huhtikuuta 2000), joiden mukaan helmikuussa Ranskan länsirannikon edustalla haaksirikkoutuneen öljytankkeri Erikan lastina oli raskaan polttoöljyn lisäksi ainetta, jonka Ranskan ympäristö- ja energiainstituutti Ineris luokittelee syöpää aiheuttavaksi aineeksi, mistä syystä lastina oletetaan olleen erityisen myrkyllistä teollisuuden erityisjätettä, jonka kuljettaminen on kielletty? 2. Onko komissio lisäksi tietoinen näissä artikkeleissa esitetystä oletuksesta, että Ranskan pääministeri Lionel Jospin olisi luvannut Erikasta rahtipalveluita ostaneelle TotalFina-öljy-yhtiölle pitää salassa kaikki tiedot tankkerin lastista, ja että muun muassa tästä syystä rotterdamilainen raivaus- ja pelastusyritys Smit Tak ei tähän mennessä ole voinut aloittaa Erikan lastin purkamistöitä? 3. Onko komission mielestä hyväksyttävää, että katastrofin odotettavissa olevat vaikutukset pidetään julkisuudelta salassa vain siitä syystä, että yksi päättävistä tahoista on antanut tällaisen lupauksen tapaukseen liittyvälle toiselle osapuolelle, mikä merkitsee taloudellisten etujen asettamista turvallisuuden, ympäristönsuojelun ja kansanterveyden edelle? 4. Onko komissio valmis ryhtymään toimiin, jotta julkisuuteen annetaan mahdollisimman pian tiedot katastrofin ympäristövaikutuksista meri- ja rannikkoalueisiin sekä vaikutuksista kaikkien niiden ihmisten terveyteen, joita tämä tapaus koskee? 5. Mihin toimiin komissio aikoo ryhtyä purkamistöiden nopeuttamiseksi, jotta meren saastuminen, joka johtuu lastijäämien vuotamisesta ulos aluksesta, voidaan lopettaa välittömästi? Margot Wallströmin komission puolesta antama vastaus (18. heinäkuuta 2000) 1. Komissio on tietoinen eräistä tiedotusvälineiden laajasti uutisoimista väitteistä, jotka koskevat Erikan lastina olleen öljyn laatua. Komissio on kiinnostuneena arvioinut Ranskan viranomaisten asiasta antamia tietoja, jotka koskevat etenkin lastina olleen aineen karsinogeenisuutta ja turvallisuusohjeiden jakamista puhdistusoperaatioihin osallistuneille. Komissio on myös pannut merkille Ranskan viranomaisten useaan otteeseen esittämät väitteet, joiden mukaan Erikan lastina oli käytössä olevan kaupallistetun öljyn luokituksen perusteella toiseen luokkaan kuuluvaksi määriteltyä raskasta polttoöljyä. 2.4. Komissio pyytää parlamentin jäsentä tutustumaan Ranskan viranomaisten 31. maaliskuuta 2000 antamaan lehdistötiedotteeseen (Pompage de l'Erika: transparence dans le respect de la protection des secrets industriels), joka on saatavana seuraavasta Internet-osoitteesta: http://www.equipement.gouv.fr/actualites. 5. Komission katsoo, että Erikan lastin purkamistöiden toteuttamiseen liittyvät päätökset kuuluvat Ranskan viranomaisten toimivaltaan.